5 in Vrystaat met renosterhorings aangekeer | Netwerk24
Deur Alet van der Walt 30 Desember 2018 20:00
Die polisie en verkeersowerhede in die Vrystaat het Sondagoggend ná ’n jaagtog vyf mans aangekeer wat glo in besit van renosterhorings en onwettige vuurwapens was.
Kapt. Malebo Khosana, polisiewoordvoerder, sê die provinsiale verkeerspolisie het die bevelvoerder van Ventersburg se polisiestasie, kapt. Francois Odendaal, gevra om te help om twee voertuie voor te keer.
Die toneel buite Ventersburg op die N1 in die Vrystaat waar vyf vermeende renosterhoringsmokkelaars in hegtenis geneem is .Foto: SAPD
Die verkeersbeamptes het vermoed die twee voertuie, ’n grys Chevrolet Cruze en ’n blou BMW, vervoer renosterhorings en onwettige vuurwapens.
Polisielede van Ventersburg en Winburg het die pad afgesper en die twee voertuie is by die plaas Beginsel buite Ventersburg voorgekeer.
Die voertuie is deursoek en die polisie het op twee renosterhorings in die Chevrolet afgekom en daarop beslag gelê. Die bestuurder en sy passasier is in hegtenis geneem.
Die polisie het die BMW deursoek en op vuurwapens afgekom. Drie mans wat in die BMW gery het, is ook in hegtenis geneem.
Khosana sê al vyf die mans sal van die besit van renosterhorings aangekla word omdat die polisie glo hulle het saamgewerk.
Khosana sê die horings se waarde word op R10 miljoen geraam.
Die verdagtes, almal tussen 27 en 46 jaar oud, sal op 2 Januarie in die landdroshof op Ventersburg in die hof verskyn.
Meer oor: Ventersburg | Vrystaat | Winburg | Misdaad | Renosterhorings
Bekende Vrystaatse wildteler vas oor renosterhorings